SL Uradni list Evropske unije C 152/18

Objava vloge na podlagi člena 6(2) Uredbe Sveta (ES) št. 510/2006 o zaščiti geografskih označb in označb porekla za kmetijske proizvode in živila

(2007/C 152/08)

Ta objava daje pravico do ugovora zoper vlogo na podlagi člena 7 Uredbe Sveta (ES) št. 510/2006 (1). Izjavo o ugovoru mora Komisija prejeti v šestih mesecih po dnevu te objave.

POVZETEK

UREDBA SVETA (ES) št. 510/2006

„ACETO BALSAMICO DI MODENA“

ES št.: IT/PGI/005/0430/18.11.2004

ZOP ( ) ZGO ( X )

Ta povzetek zajema glavne elemente specifikacije proizvoda za informativne namene.

1. Pristojna služba v državi članici:

Naziv: Ministero delle politiche agricole alimentari e forestali Naslov: Via XX Settembre, 20 I-00187 Roma Telefon: (39) 06 481 99 68 Telefaks: (39) 06 42 01 31 26 E-naslov: qualita@politicheagricole.it

2. Vlagatelj:

Naziv: Consorzio Aceto Balsamico di Modena Soc. Coop. a r.l — Consorzio Produzione Certificata Aceto Balsamico Modenese — Comitato Produttori Indipendenti Aceto Balsamico di Modena Naslov: c/o C.C.I.A.A. Via Ganaceto, 134 I-41100 Modena Telefon: — Telefaks: — E-naslov: — Sestava: proizvajalci/predelovalci ( X ) drugo ( )

3. Vrsta proizvoda:

Skupina 1.8 – Drugi proizvodi iz Priloge I – Kis

4. Specifikacija

(povzetek zahtev v skladu s členom 4(2) Uredbe (ES) št. 510/2006)

4.1 Naziv: „Aceto Balsamico di Modena“

4.2 Opis: Analiza:

gostota pri 20 °C ni nižja od 1,06 za rafinirani proizvod;

dejanski delež alkohola ni višji od 1,5 vol. %;

najmanjša skupna kislost 6 %;

skupni anhidrid žveplove kisline največ 100 mg/l;

pepel: najmanj 2,5 %o;

neto suha snov najmanj 30 g na liter;

reducirajoči sladkor: najmanj 110 g/l;

Organoleptične lastnosti:

bistrost: bister in bleščeč;

barva: živo rjava;

vonj: obstojen, nežen in rahlo kiselkast z možnim lesnatim pridihom;

okus: grenko-sladek, uravnotežen.

4.3 Geografsko območje: Proizvod „Aceto Balsamico di Modena“ mora biti proizveden na upravnem območju pokrajin Modena in Reggio Emilia.

4.4 Dokazilo o poreklu: Vsako fazo proizvodnega procesa mora spremljati nadzorni organ v skladu z načrtom spremljanja in za vsako se vodijo vhodni in izhodni proizvodi. S tem in vpisom katastrskih parcel, na katerih se goji vinska trta, vinogradnikov, proizvajalcev mošta, predelovalcev in ustekleničevalcev v ustrezne registre, ki jih vodi nadzorni organ, ter s pravočasno prijavo proizvedenih, pakiranih in označenih količin nadzornemu organu se zagotavlja sledljivost proizvodov. Nadzorni organ preverja vse fizične in pravne osebe, ki so vpisane v ustrezne registre, so lahko predmet kontrole, ki jo izvaja v skladu s proizvodno specifikacijo in zadevnim načrtom spremljanja.

4.5 Metoda pridobivanja: „Aceto Balsamico di Modena“ se pridobi iz grozdnega mošta, ki je deloma fermentiran in/ali kuhan in/ali zgoščen z dodanim deležem kisa, ki je star najmanj deset let, ter z dodatkom vsaj 10 % kisa, pridobljenega le s kisanjem vina. Odstotek vinskega mošta, kuhanega in/ali zgoščenega, ne sme biti nižji od 20 % mase, ki se jo uporabi za obdelavo. Most se zgoščuje, dokler začetna masa mošta ne doseže gostote, ki je nižja od 1,240 pri temperaturi 20 °C.

Da bi „Aceto Balsamico di Modena“ dosegel značilnosti iz člena 2, se uporablja mošt iz naslednjih sort vinske trte: Lambruschi, Sangiovese, Trebbiani, Albana, Ancellotta, Fortana, Montuni, ki ima naslednje značilnosti:

najmanjša skupna kislost: 8 g na kg (samo za kuhan in zgoščen mošt)

neto suha snov najmanj: 55 g na kg (samo za kuhan in zgoščen mošt)

Dovoljeno je dodajanje karamela za utrditev barve do največ 2 % prostornine končnega proizvoda. Prepovedano je dodati kakršno koli drugo snov. Obdelava proizvoda „Aceto Balsamico di Modena“ mora potekati v skladu z običajno metodo kisanja z uporabo izbranih bakterijskih kolonij ali z uporabo preskušene metode počasnega kisanja na površini ali počasnega kisanja z ostružki, ki mu sledi donegovanje. V vsakem primeru se kisanje in donegovanje izvajata v posodah iz plemenitega lesa, kot je na primer cerov, kostanjev, hrastov, murvov in brinov les v obdobju najmanj 60 dni od datuma, ko se konča zbiranje proizvodnih surovin, namenjenih za obdelavo. Posode, v katerih se „Aceto Balsamico di Modena“ da v neposredno porabo, morajo biti iz stekla, lesa, keramike ali terakote, z naslednjimi prostorninami: 0,250 l; 0,500 l; 0,750 l; 1 l; 2 l; 3 l; 5 l; ter v vrečkah z enim odmerkom, iz plastike ali sestavljenih materialov, z največjo prostornino 25 ml, na katerih je isto besedilo kot na nalepkah na steklenicah. Faze zbiranja surovin, obdelave, donegovanja in/ali staranja v lesenih posodah se morajo izvajati na zemljepisnem območju izvora.

4.6 Povezava: Sloves, ki ga ima „Aceto Balsamico di Modena“ na domačem in tujem trgu, potrjujeta njegova pogosta uporaba v različnih receptih in ustaljena prisotnost na spletu, v tisku in drugih medijih. Zaradi tega slovesa potrošnik takoj prepozna enkratnost in pristnost tega proizvoda.

„Aceto Balsamico di Modena“ že dolgo predstavlja kulturo in zgodovino Modene in sloves, ki ga uživa povsod po svetu, je nesporen. Njegov nastanek je tesno povezan z znanjem, izročilom in sposobnostmi prebivalcev, ki so ustvarili izbran in značilen proizvod tistih krajev. „Aceto Balsamico di Modena“ je del družbenega in gospodarskega tkiva tega območja, postal je vir prihodka različnih poklicev ter del kulinarične tradicije, saj je ključna sestavina neštetih deželnih receptov. Ljudski prazniki in posebne prireditve, ki temeljijo na izročilu, ki se je utrdilo skozi čas, potekajo že mnoga leta, na njih pa sodelujejo in včasih tudi tekmujejo lokalni proizvajalci, in s tem obnavljajo krajevne šege.„Aceto Balsamico di Modena“ so kot poseben in značilen proizvod sčasoma spoznali in začeli ceniti po vsem svetu, kjer potrošniki „izkušnje“ s proizvodom povezujejo s podobo gastronomske kakovosti območja obeh emilijskih pokrajin.

4.7 Nadzorni organ:

Naziv: CSQA Certificazioni srl Naslov: Via S. Gaetano, 74 I-36016 Thiene (VI) Telefon: (39) 0445 31 30 11 Telefaks: (39) 0445 31 30 70 E-naslov: csqa@csqa.it

4.8 Označevanje: Na embalaži mora biti označba „Aceto Balsamico di Modena“ navedena skupaj z besedilom „Indicazione Geografica Protetta“ (zaščitena geografska označba), izpisanim v celoti ali okrajšanim, v italijanskem jeziku ali/in v jeziku namembne države. Besedilo „invecchiato“ (staran) je dovoljeno brez kakršnega koli drugega dopolnila, če se je kis staral najmanj tri leta v sodu, sodčku ali drugih lesenih posodah.

(1) UL L 93, 31.3.2006, str. 12.